b'\n_START_ARTICLE_\nKeton\n_START_SECTION_\nFizikalne lastnosti\n_START_PARAGRAPH_\nKabonilna skupina je zaradi razli\xc4\x8dne elektronegativnosti ogljika in kisika (C = 2,55, O = 3,44) in dveh kisikovih neveznih elektronskih parov precej polarna. Karbonilna skupina zato tvori vodikove vezi, zato so ketoni topni v vodi. Ketoni so akceptorji vodikove vezi, zato so bolj hlapni kot alkoholi in karboksilne kisline s primerljivo molekulsko maso.\n_START_SECTION_\nKislost\n_START_PARAGRAPH_\n\xce\xb1-vodikov atom (vodik, ki je vezan na ogljiku ob karbonilni skupini) je mnogo bolj kisel (pK\xe2\x82\x90 \xe2\x89\x88 20) od vodika v alkanu (pK\xe2\x82\x90 \xe2\x89\x88 50). Ve\xc4\x8dja kislost je posledica resonan\xc4\x8dno stabiliziranega enolatnega iona, ki nastane pri disociaciji enola. Relativna kislost \xce\xb1-vodika ni pomembna samo za ketone, ampak tudi za druge karbonilne spojine.\n_START_SECTION_\nSpektroskopske lastnosti\n_START_PARAGRAPH_\nSpektroskopija je pomembna metoda za identificiranje ketonov. Ketoni in aldehidi imajo izrazit vrh v infrarde\xc4\x8dem delu spektra pri valovni dol\xc5\xbeini okrog 1700\xc2\xa0cm\xe2\x81\xbb\xc2\xb9, lahko tudi malo vi\xc5\xa1je ali ni\xc5\xbeje, odvisno od kemi\xc4\x8dnega okolja._NEWLINE_Protonska magnetna resonanca \xc2\xb9H za odkrivanje prisotnosti ketonov ni uporabna. Spektri \xc2\xb9\xc2\xb3C so zna\xc4\x8dilno relativno \xc5\xa1ibki. Ker aldehidi resonirajo pri pribli\xc5\xbeno istem kemijskem premiku, je za spektroskopsko razlo\xc4\x8ditev aldehidov in ketonov potrebnih ve\xc4\x8d razli\xc4\x8dnih JMR poskusov.\n_START_SECTION_\nBiokemija\n_START_PARAGRAPH_\nAceton, acetoacetat in \xce\xb2-hidroksibutirat so ketoni ali ketonska telesa, ki v \xc4\x8dlove\xc5\xa1kem organizmu in v organizmih ve\xc4\x8dine vreten\xc4\x8darjev nastajajo iz ogljikovih hidratov, mastnih kislin in amino kislin. Vsebnost ketonov v krvi se pove\xc4\x8da po kraj\xc5\xa1em postu, na primer zjutraj po prespani no\xc4\x8di, v krvi in urinu pa po dalj\xc5\xa1em stradanju, hipoglikemiji, zaradi raznih prirojenih napak v metabolizmu in ketoacidozah, ki so obi\xc4\x8dajno posledica sladkorne bolezni. Ketoacidoze so zna\xc4\x8dilne za dekompenzirani ali nezdravljeni diabetes tipa 1, v nekaterih okoli\xc5\xa1\xc4\x8dinah pa se pojavljajo tudi pri diabetesu tipa 2._NEWLINE_Acetoacetat in \xce\xb2-hidroksibutirat sta pomembni gorivi za mnoga tkiva, posebno med postom in stradanjem. Med njimi so najpomembnej\xc5\xa1i mo\xc5\xbegani, v katerih so ketonska telesa osnova za sintezo lipidov in vir energije v obdobjih pomanjkljive prehrane. Dr. Richard Veech z ameri\xc5\xa1kega In\xc5\xa1tituta za zdravje trdi, da imajo ketoni "\xc4\x8darobno" sposobnost, da izbolj\xc5\xa1ajo u\xc4\x8dinkovitost metabolizma, zmanj\xc5\xa1ajo nastajanje prostih radikalov in drugih \xc5\xa1kodljivih produktov normalnega metabolizma in so zato primerni tudi za zdravljenje nevrolo\xc5\xa1kih bolezni, na primer Alzheimerjeve in Parkinsonove bolezni. \xc4\x8ce so vir energije ketoni, se u\xc4\x8dinkovitost srca in mo\xc5\xbeganov pove\xc4\x8da za 25%. Raziskave so pokazale tudi to, da igrajo ketoni pomembno vlogo pri zmanj\xc5\xa1evanju epilepti\xc4\x8dnih napadov s tako imenovano ketogeno dieto, ki predpisuje visoko koli\xc4\x8dino ma\xc5\xa1\xc4\x8dob, ustrezno koli\xc4\x8dino beljakovin in prakti\xc4\x8dno nobenih ogljikovih hidratov.\n_START_SECTION_\nUporaba\n_START_PARAGRAPH_\nKetoni se uporabljajo v kozmeti\xc4\x8dni industriji za izdelavo parfumov, kot topila in kot stabilizatorji barvnih premazov. Najpomembnej\xc5\xa1a ketona sta aceton (propan-2-on, dimetil keton) in metil etil keton (butan-2-on).'